NOVÉ MESTO. Hlavné mesto sa bude uchádzať o nenávratný finančný príspevok v rámci operačného programu Bratislavský kraj na projekt trolejbusovej trate Patrónka – Vojenská nemocnica. Schválili to dnes poslanci na mestskom zastupiteľstve.
Realizácia projektu bude stáť 2 057 777 eur s DPH, mesto sa bude podieľať na spolufinancovaní projektu piatimi percentami, čo je 88 258,70 eur. Predpokladané prevádzkové náklady stavby, ktoré bude hradiť mesto, budú v priemere 33 000 eur ročne. Projekt by mal byť hotový v apríli 2013.
Projektovaná trolejbusová trať v celom rozsahu nahradí trolejbusovú trať na ulici pri Suchom mlyne a bude obojsmernou trolejbusovou traťou idúcou z Kramárov cez Limbovú ulicu, Patrónku a Lamačskú cestu k Vojenskej nemocnici a späť.
Dobudovaním obojsmernej trolejbusovej trate na Lamačskej ceste v úseku Patrónka – Vojenská nemocnica sa umožní pri vybudovaní odbočení na smery Kramáre a Mlynská dolina obojsmerné prepojenie s existujúcimi trolejbusovými traťami z Mlynskej doliny a Kramárov.
Cieľom projektu je skvalitnenie dopravnej obslužnosti v rozsiahlej oblasti Kramárov a Patrónky, ktorá bola už v minulosti komplexne zabezpečovaná trolejbusovou dopravou. Realizáciou trolejbusovej trate dôjde k zmene organizácie dopravy presunom výkonov z autobusovej dopravy do trolejbusovej dopravy, a tým aj k zníženiu emisných splodín. Zároveň dôjde aj k zníženiu prevádzkových nákladov podstatným skrátením výjazdových a dojazdových trás trolejbusových liniek z iných oblastí mesta.
Výstavba navrhovanej trolejbusovej trate umožní zrušenie autobusovej linky č. 49 a jej nahradenie v plnom rozsahu súčasnou trolejbusovou linkou č.211. Zlepší sa tiež obsluha dotknutého územia (Kramáre – Patrónka – smer Lamač) trolejbusovou dopravou.
S využitím tohto prepojenia je spojené aj zníženie neproduktívnych kilometrov (na manipulačné jazdy) o asi 85 000 km za rok, čo by predstavovalo úsporu priamych prevádzkových nákladov (zníženie spotreby elektrickej energie) o 63 000,00 eur ročne. Výstavba trolejbusovej trate Patrónka – Vojenská nemocnica je tiež predpokladom k predĺženiu trolejbusovej trate do Lamača.